VENDIM

Nr. 17, datë 26.1.2026

MBI KËRKESËN E SHOQËRISË “AGE ERZEN” SHPK PËR MARRJEN E AUTORIZIMIT NGA ERE PËR TRANSFERIMIN (NËPËRMJET BARRËSIMIT) TË ASETEVE FIKSE TË SAJ

Në mbështetje të neneve 16, 20, germa “a”, dhe 44, pika 1, të ligjit nr. 43/2015, “Për sektorin e energjisë elektrike”, të ndryshuar; të neneve 4, germa “b”, neneve 6, 7 dhe 8, të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe të pikave 1.3 dhe 1.6, të “Kushteve të licencës për prodhimin e energjisë elektrike”, miratuar me vendimin e Bordit të ERE-s nr. 99, datë 17.6.2016; Bordi i ERE-s, në mbledhjen e tij të datës 26.1.2026, mbasi shqyrtoi relacionin me nr. 12/6 prot., datë 21.1.2026, të Drejtorisë së Licencimit dhe Autorizimeve “Mbi kërkesën e shoqërisë ‘Age Erzen’ sh.p.k. për marrjen e autorizimit nga ERE për transferimin (nëpërmjet barrësimit) të aseteve fikse të saj, si mjet për garantimin e shlyerjes së detyrimit ndaj ‘Banka OTP Albania sh.a.’”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Age Erzen” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria “Age Erzen” sh.p.k., është licencuar në veprimtarinë e prodhimit të energjisë elektrike me vendimin e Bordit të ERE-s nr. 154, datë 31.7.2024, nga HEC “Hekali” me kapacitet prodhues 1.94 mw, në pellgun ujëmbledhës të lumit Erzen, Bashkia Tiranë.

- Me shkresën nr. 2430/2 prot., datë 22.9.2025, shoqëria ka paraqitur kërkesën për miratimin nga ERE, në lidhje me transferimin e aseteve të saj, për të garantuar detyrimin ndaj “Banka OTP Albania” sh.a.

2. Shqyrtimi i kërkesës dhe kërkesa për dokumentacion plotësues
- Bordi i ERE-s, me vendimin nr. 251, datë 8.10.2025, vendosi të fillojë procedurën për shqyrtimin e kërkesës së shoqërisë. 

- ERE me shkresën nr. 2430/6 prot., datë 16.10.2025, ka njoftuar shoqërinë për fillimin e procedurës dhe i ka bërë me dije dokumentacionin që nevojitet të plotësohet në këtë aplikim. Gjithashtu, në lidhje me vendimin e Bordit të ERE-s nr. 251/2025, ERE ka njoftuar dhe MIE-n nëpërmjet shkresës me nr. 2430/14 prot., datë 31.10.2025.

- ERE, me shkresën nr. 2430/13 prot., datë 31.10.2025, ka njoftuar shoqërinë, në lidhje me zhvillimin e një seance dëgjimore në datën 5.11.2025, kurse më tej nëpërmjet shkresës së nisur nga ERE nr. 2430/18 prot., datë 9.12.2025, u vlerësua komunikimi edhe me bankën në lidhje me aplikimin dhe formën e dokumentacionit të kërkuar në kuadër të tij.

- Bordi i ERE-s, me vendimin nr. 325, datë 15.12.2025, vendosi të zgjasë deri në 30 ditë afatin e vendimmarrjes, që të saktësohej si me shoqërinë edhe me bankën disponimi i listës së aseteve.

- Në vijim të njoftimeve të ERE-s për mbajtjen e seancës dëgjimore me përfaqësuesit e shoqërisë dhe të “Banka OTP Albania” sh.a., të planifikuar fillimisht për datën 22.12.2025, e cila nuk u zhvillua pasi palët sqaruan se e kishin marrë njoftimin/shkresën me vonesë dhe kërkuan ripërcaktimin e saj, ERE me email-in e datës 5.1.2026 dhe me shkresën nr. 12/1 prot., datë 6.1.2026, njoftoi palët për zhvillimin e një seance tjetër dëgjimore, e cila u mbajt në datën 9.1.2026, ku u sqarua se lista e aseteve duhet të paraqitej në formën ligjore të kërkuar nga rregullorja, si pjesë integrale (aneks) e kontratave të kredisë/marrëveshjes siguruese, dhe shoqëria së bashku me bankën morën angazhimin për plotësimin e dokumentacionit përkatës në ERE.

- Në vijim të seancës dëgjimore të zhvilluar, në datën 9.1.2026, në kuadër të këtij aplikimi, ku u sqarua se lista e detajuar e aseteve duhet të paraqitej si pjesë integrale (aneks) e kontratës/ marrëveshjes siguruese të aseteve të nënshkruar me bankën dhe të depozitohej në ERE në formën ligjore të kërkuar, Bordi i ERE-s, me vendimin nr. 10, datë 15.1.2026, vlerësoi të nevojshme zgjatjen me 30 (tridhjetë) ditë të afatit të vendimmarrjes mbi kërkesën e shoqërisë “Age Erzen” sh.p.k., me qëllim plotësimin e dokumentacionit në përputhje me kërkesat e rregullores. 

3. Dorëzimi i dokumentacionit plotësues 
- Shoqëria, me email-in e datës 12.1.2026 dhe shkresën nr. 12/2 prot., datë 12.1.2026, përcolli në ERE vetëm listën e aseteve të projektit HEC “Hekali”, jo si pjesë integrale të marrëveshjes siguruese, ndaj ERE, me email-in e datës 13.1.2026, risolli në vëmendje detyrimin për depozitimin e saj si aneks i kontratave të kredisë.

- Me shkresën nr. 12/4 prot., datë 15.1.2026, shoqëria “Age Erzen” sh.p.k. depozitoi dokumentacionin e plotë në formën e kërkuar, duke përfshirë kontratat e kredisë me listën e aseteve si pjesë integrale të tyre.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Age Erzen” sh.p.k., rezulton se është dorëzuar dokumentacioni në përputhje me kërkesat e parashikuara në nenet 4, 6, 7 dhe 8, të “Rregullores së procedurave të transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016, si vijon:
- Neni 4, germa “g” - për HEC-et me fuqi të instaluar më të vogël se 5 mw, kërkohet miratimi i ERE nëse vlera e aseteve që transferohen është më e madhe se 50.000.000 lekë (pesëdhjetë milionë).
5. Plotësimi i kërkesës sipas nenit 7:

- Pika 1 - janë paraqitur të gjitha të dhënat e kërkuara mbi kërkesën për transferim, ndër të tjera si më poshtë vijon: 

- germa “a”: ekstrakti historik i shoqërisë, i vlefshëm brenda afatit ligjor;

 - germa “b”: Informacioni mbi veprimtarinë e licencuar;

- germa “c”: Informacioni mbi gjendjen financiare të kompanisë në kohën që paraqet kërkesën dhe efekti i pritshëm pas miratimit të transferimit të aseteve;

- germa “d”: është bërë një përshkrim i kandidatit; 

- germat “e” “f” dhe “g”: arsyet e kërkesës, efektet në aktivitetin e licencuar dhe furnizimin e klientëve;

- germa “h”: janë depozituar marrëveshjet përkatëse; 

- kontratë kredie nr. 7825 rep., nr. 3593 kol., datë 9.9.2024, nënshkruar nga palët, që do të përdoret nga kredimarrësi për financimin e projektit për makineri dhe pajisje;

- kontratë kredie nr. 1036 rep., nr. 435 kol., datë 23.10.2025, nënshkruar nga palët, që do të përdoret nga kredimarrësi për investime në asete fikse;

- germa “i”: deklarata e kredidhënësit për garantimin e vazhdimësisë së aktivitetit;

- germa “j”: deklarata dhe vërtetimi për mungesë transferimesh të mëparshme mbi asetet fikse; 

- pika 3: është plotësuar informacioni që lidhet me detyrimet me të cilat ngarkohet subjekti për shkak të marrëveshjes së koncesionit në pjesët që transferojnë te përfituesi përfshirë edhe informimin e autoriteti shtetëror, në lidhje me qëllimin e transferimit të aseteve;
- pika 4: kërkesa për aplikim është nënshkruar nga administratori i shoqërisë, ndërsa dokumentet e tjera shoqëruese të këtij aplikimi janë nënshkruar nga administratori dhe/ose personat e autorizuar sipas rastit;
- pika 6: shoqëria ka bërë me dije se nuk ka pjesë të dokumentacionit të përcjellë që kërkon të mos jetë e hapur për publikun.

6. Kushtet e vendosura për dhënien e autorizimit
- Dhënia e autorizimit nga ERE për transferimin (nëpërmjet barrësimit) të aseteve fikse të saj (sipas listës bashkëlidhur këtij vendimi), si mjet për garantimin e shlyerjes së detyrimit ndaj “Banka OTP Albania” sh.a., nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga këto organe. Për shkak të natyrës që ka vendosja e një mjeti të tillë mbi asetet e shoqërisë për garantimin e detyrimit përkatës nga i licencuari, vlerësohet që t’i lihet kusht shoqërisë që të njoftojë menjëherë ERE-n për heqjen e barrës siguruese mbi asetet e saj ose në rast të ndodhjes së një ekzekutimi të detyrueshëm.

Për gjithë sa më sipër, Bordi i ERE-s
VENDOSI:

1. Të miratojë kërkesën e shoqërisë “Age Erzen” sh.p.k. për marrjen e autorizimit nga ERE për transferimin e aseteve fikse, si mjet për garantimin e shlyerjes së detyrimit ndaj “Banka OTP Albania” sh.a. (për kontratat e kredive me nr. 7825 rep., nr. 3593 kol., datë 9.9.2024 dhe nr. 1036 rep., nr. 435 kol., datë 23.10.2025) (bashkëlidhur lista e aseteve).
2. Dhënia e autorizimit sipas përcaktimeve të pikës 1 nuk e çliron shoqërinë “Age Erzen” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shoqëria “Age Erzen” sh.p.k. të njoftojë menjëherë ERE-n për heqjen e barrës siguruese mbi asetet fikse të saj që i shërbejnë veprimtarisë së licencuar, ose në rast të ndodhjes së një ekzekutimi të detyrueshëm, si dhe në rast të çdo ndryshimi në këtë marrëveshje, përfshirë transferimin tek të tretët.

4. Ky vendim është objekt rishikimi në rast se shoqëria dokumenton heqjen e barrës siguruese të radhës së parë të vendosur mbi asetet e saj, apo depozitohet ndonjë dokument i ndryshëm nga ato që kanë shërbyer për marrjen e këtij vendimi.

5. Drejtoria e Licencimit dhe Autorizimeve të njoftojë shoqërinë “Age Erzen” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti
ANEKS KONTRATE 

LISTA E ASETEVE TË HIDROCENTRALIT HEKAL

1. Pajisje mekanike (turbina, gjenerator dhe pajisje ndihmëse), me vlerë 1,750,000 euro;

2. Tubacioni i derivacionit dhe tubacioni i presionit (përfshirë punimet civile, furnizimin dhe vendosjen e tubacioneve), me vlerë 3,750,000 euro;

3. Godina e hidrocentralit, vepra e marrjes dhe baseni i presionit, me vlerë 625,000 euro;

4. Pajisje elektrike dhe linja elektrike (transformatorë, panele elektrike, nënstacion dhe linjë elektrike), me vlerë 375,000 euro.

Vlera totale rezulton 6,500,000 (gjashtë milionë e pesëqind mijë) euro.
